A Bizottság határozata

(1983. szeptember 7.)

a hasított kifejlett marhák osztályozási rendszerének alkalmazásával kapcsolatos közösségi ellenőrzőbizottságról

(83/471/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Görögország csatlakozási okmányával módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [1],

tekintettel a hasított kifejlett marhák közösségi osztályozási rendszerének meghatározásáról szóló, 1981. április 28-i 1208/81/EGK tanácsi rendeletre [2] és különösen annak 5. cikke negyedik bekezdésére,

mivel az 1208/81/EGK rendelet előírja, hogy a közösségi ellenőrzőbizottságnak helyszíni vizsgálatokat kell végeznie a közösségi osztályozási rendszer Közösségen belüli egységes alkalmazásának biztosítása céljából; mivel részletes szabályokat kell megállapítani az ilyen helyszíni vizsgálatokra vonatkozóan;

mivel az e határozatban előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A HATÁROZATOT:

1. cikk

Az 1208/81/EGK rendelet 5. cikkében előírt közösségi ellenőrzőbizottság – a továbbiakban: "a bizottság" – felelős az alábbiakra kiterjedő helyszíni vizsgálatok elvégzéséért:

a) a hasított marhák közösségi osztályozási rendszerével kapcsolatos intézkedések alkalmazása;

b) a piaci áraknak az osztályozási rendszer szerinti vizsgálata.

2. cikk

(1) A bizottság a tagállamok által kirendelt szakértőkből és a Bizottság szakértőiből áll. Az elnök a Bizottság szakértőinek egyike.

A tagállamok függetlenség és szakértelem, és különösen a hasított testek besorolásában és a piaci árak nyilvántartásában való jártasság alapján rendelik ki szakértőiket.

A szakértők semmilyen körülmények között sem használhatják fel személyes célokra és nem adhatják közre a bizottság munkájával kapcsolatosan tudomásukra jutott információkat.

(2) Az egyes tagállamokban folytatott helyszíni vizsgálatokat a bizottság legfeljebb hat főből álló és az alábbi szabályok szerint összeállított küldöttsége végzi el:

- két szakértő a Bizottság részéről, akiknek egyike a bizottság elnökeként jár el,

- egy szakértő az érintett tagállam részéről,

- egy szakértő azon tagállam részéről, amelynek területén a bizottság az előző helyszíni vizsgálatot végezte,

- egy szakértő egy olyan tagállam részéről, amely részt vett az előző helyszíni vizsgálatban;

- egy szakértő egy olyan tagállam részéről, amelynek területén a bizottság a következő helyszíni vizsgálatok egyikét fogja végezni.

Az első vizsgálat esetében a bizottság összetételét a Bizottság határozza meg.

3. cikk

(1) A helyszíni vizsgálatokat vágóhidakon, húspiacokon, árfolyamjegyző központokban, valamint az 1. cikkben említett rendelkezések végrehajtásában érintett regionális és központi szolgálatoknál végzik el.

(2) Minden egyes tagállamban évente legalább egyszer elvégzik a helyszíni vizsgálatokat, és szükség esetén további látogatások követhetik azokat. A Bizottság a tagállamokkal folytatott konzultációt követően állítja össze az ilyen céllal végzett helyszíni vizsgálatok látogatási programját. A felkeresett tagállamok képviselői részt vehetnek a vizsgálatokon.

(3) Minden egyes tagállam a Bizottság által meghatározott követelményeknek megfelelően szervezi meg a területén végzendő látogatásokat. Ebből a célból az érintett tagállam 30 nappal a látogatás előtt eljuttatja a tervezett vizsgálati látogatás részletes programját a Bizottsághoz, amely kérheti a program módosítását.

(4) A Bizottság legkésőbb három héttel a látogatás előtt értesíti a tagállamokat a programról és annak lebonyolításáról.

4. cikk

(1) Valamennyi látogatás befejezésekor a bizottság tagjai és a felkeresett tagállam képviselői összegyűlnek az eredmények áttekintése érdekében. Ekkor a bizottság tagjai levonják az 1. cikkben említett pontokkal kapcsolatosan a látogatásból eredő következtetéseiket.

(2) A bizottság elnöke jelentést készít, amely tartalmazza a látogatás részleteit, valamint az (1) bekezdésben említett következtetéseket. A jelentést a lehető leghamarabb, de mindenképpen a látogatást követő 30 napon belül megküldik a Bizottságnak és valamennyi tagállamnak.

5. cikk

A bizottság tagjainak utazási és ellátási költségei a Bizottságot terhelik a Bizottságtól független olyan személyek utazási és ellátási költségeinek megtérítésére alkalmazandó jogszabályokkal összhangban, akiket a Bizottság szakértői feladatok ellátására kér fel.

6. cikk

Ennek a határozatnak a tagállamok a címzettjei.

Kelt Brüsszelben, 1983. szeptember 7-én.

a Bizottság részéről

Poul Dalsager

a Bizottság tagja

[1] HL L 148., 1968.6.28., 24. o.

[2] HL L 123., 1981.5.7., 3. o.

--------------------------------------------------